Sklep I Up 242/2008
Sodna praksa Vrhovnega sodišča, 2008-07-09

Sodba UPRS (zunanji oddelek v Novi Gorici) U 505/2006

sodne takse - opomin - zamuda - polovična sodna taksa - pravica zahtevati vrnitev preveč plačane takse - odmera polne sodne takse

Taksni zavezanec ni plačal takse za sodbo in predlog za obnovo postopka po nalogu oziroma opominu v 15-dnevnem roku, zato je sodišče pravilno odločilo, da mora poleg neplačane takse za sodbo in predlog za obnovo postopka plačati še 50% pribitka kot kazensko takso. Stranka lahko zahteva pri sodišču, ki je odločalo na prvi stopnji, na podlagi 32. člena v zvezi z 32.a členom in 34. členom ZST vrnitev polovice plačane takse za vlogo, ki je bila zavržena, v 60 dneh od dneva, ko je bila taksa plačana in to ni predmet pritožbenega postopka. Ker je sodišče prve stopnje pravilno odmerilo višino sodne takse, jo je tožeča stranka dolžna plačati, nato pa bo lahko zahtevala povrnitev dela plačane takse iz naslova zavrženja predloga za obnovo postopka.

Pritožba se zavrne in se potrdi izpodbijani sklep.

Z izpodbijanim sklepom je prvostopno sodišče na podlagi 30. člena Zakona o sodnih taksah (ZST-UPB1; Uradni list RS, št. 20/04) ugotovilo, da taksni zavezanec L. d.o.o. v predpisanem petnajstdnevnem roku od prejema naloga oziroma taksnega opomina ni plačal dolžne takse za predlog za obnovo postopka v vrednosti 2000 točk ter takse za opomin v vrednosti 500 točk. Na podlagi 5. odstavka 7. člena ZST v zvezi z 29. in 30. členom istega zakona je sodišče odločilo, da mora taksni zavezanec plačati dolžno takso v znesku 205,25 EUR in kazensko takso v znesku 102,62 EUR. Na podlagi 30. člena ZST je sodišče izvajalcu plačilnega prometa SKB banki naročilo, da s transakcijskega računa taksnega zavezanca prenese znesek 307,87 EUR na vplačilni račun sodnih taks z opozorilom, da mora v primeru, če na transakcijskem računu taksnega zavezanca ni kritja, izvajalec plačilnega prometa blokirati njegova sredstva do višine gornjega zneska, prenos pa izvršiti delno ali pa v celoti takoj, ko bo imel taksni zavezanec kakršnokoli kritje na transakcijskem računu.

Taksni zavezanec je dne 20.5.2008 vložil ugovor zoper nalog-opomin in zahteval izdajo odločbe za plačilo sodne takse. V ugovoru navaja, da je prvostopno sodišče nalog – opomin izdalo na podlagi sklepa Upravnega sodišča opr.št. U 505/2006-10 z dne 11.1.2008, s katerim je zavrglo predlog za obnovo postopka tožeče stranke, zaradi česar bi moralo sodno takso obračunati v polovičnem znesku kot to določa 32.a člen Zakona o sodnih taksah. Sodišče je tako kršilo materialno pravo, prav tako pa je kršilo pravila postopka. Nalog - opomin ima takšne pomanjkljivosti, da se ga ne da vsebinsko preizkusiti, saj ne vsebuje razlogov o odločilnih dejstvih. Zmotno in nepopolno je bilo ugotovljeno dejansko stanje, kar predstavlja kršitev po 3. točki prvega odstavka 75. člena Zakona o upravnem sporu (ZUS-1, Uradni list RS, št. 105/2006 in 26/07 – sklep US), posledično pa kršitev načela materialne resnice po 2. točki prvega odstavka istega člena, kar pomeni kršitev po 1. točki prvega odstavka 75. člena ZUS-1.

Taksni zavezanec je bil z dopisom z dne 21.5.2008 pozvan, da sporoči, ali je vlogo z dne 21.4.2008, ki jo je sodišče prejelo dne 20.5.2008, šteti kot pritožbo zoper sklep z dne 8.5.2008, glede na to, da je sodišče v zvezi s plačilom takse za predlog za obnovo postopka dne 8.5.2008 izdalo sklep z opr. št. U 505/2006-16. V dopisu z dne 26.5.2008, ki ga je sodišče prejelo dne 28.5.2008, je taksni zavezanec sporočil, da je vlogo – ugovor z dne 21.4.2008, poslan na sodišče dne 20.5.2008, šteti kot pritožbo zoper zgoraj navedeni sklep.

Iz predloženih spisov izhaja, da taksni zavezanec ni plačal takse za predlog za obnovo postopka ob vložitvi predloga, niti po opominu, ki ga je prejel pooblaščenec dne 14.4.2008. Prvostopno sodišče je z izpodbijanim sklepom pravilno odmerilo sodno takso za predlog za obnovo postopka v višini 2000 točk v skladu s 3. odstavkom tarifne številke 28a ZST ter takso za taksni opomin (za neplačano takso za predlog za obnovo postopka) v vrednosti 500 točk v skladu s tarifno številko 37 ZST. Taksna obveznost je nastala z vložitvijo predloga (1. točka 2. odstavka 4. člena ZST) in takrat bi tožeča stranka morala takso plačati (1. odstavek 4. člena ZST), da bi se izognila taksi za opomin. Ker taksni zavezanec tudi po prejemu opomina z dne 10.4.2008 ni plačal dolžne takse za predlog za obnovo postopka, je po presoji pritožbenega sodišča prvostopno sodišče utemeljeno na podlagi 29. člena v zvezi s 30. členom in ob upoštevanju 5. odstavka 7. člena ZST odločilo, da mora taksni zavezanec plačati poleg neplačane takse v znesku 205,25 EUR še 50% pribitka kot kazensko takso v znesku 102,62 EUR (vrednost točke v času izdaje odločbe je znašala 0,0821 EUR) in naročilo SKB banki, da mora s transakcijskega računa taksnega zavezanca prenesti znesek 307,87 EUR na vplačilni račun sodnih taks. Sodišče prve stopnje je tako pravilno uporabilo določbe ZST.

Glede navedb tožeče stranke, da bi moralo prvostopno sodišče takso za predlog za obnovo postopka odmeriti v polovičnem znesku, saj je bil predlog s sklepom z dne 11.1.2008 zavržen, pritožbeno sodišče pojasnjuje, da lahko stranka zahteva pri sodišču, ki je odločalo na prvi stopnji, na podlagi 32. člena v zvezi s 32.a členom in 34. členom ZST vrnitev polovice plačane takse za vlogo, ki je bila zavržena v 60 dneh od dneva, ko je bila taksa plačana in to ni predmet pritožbenega postopka. V pritožbenem postopku sodišče presoja zakonitost sklepa o odmeri takse, le-ta pa je bil izdan v skladu z zakonom. Ker je sodišče prve stopnje pravilno odmerilo višino sodne takse, jo je tožeča stranka dolžna plačati, nato pa bo lahko zahtevala povrnitev dela plačane takse iz naslova zavrženja predloga za obnovo postopka.

Glede na navedeno je pritožbeno sodišče na podlagi 76. člena in 1. odstavka 82. člena ZUS-1 pritožbo zavrnilo kot neutemeljeno in potrdilo izpodbijani sklep prvostopnega sodišča.

ZST člen 4, 4/1, 4/2, 4/2-1, 7, 29, 30, 32, 32a.ZUS-1 člen 76, 82.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.